## Υποδειγματικό Υλικό - Δειγματικά Φύλλα εργασίας - Περιγραφή εργαστηρίων & δράσεων

**Εργαστήριο 1ο**

Περιγραφή δραστηριότητας *Σπάσιμο πάγου*

Ζητάμε από τα παιδιά να σχηματίσουν με τις καρέκλες τους έναν κύκλο. Εμείς παραμένουμε εκτός κύκλου.

Ξεκινάμε το παιχνίδι, ζητώντας τους να αλλάξουν θέσεις μεταξύ τους «μόνο όσοι φορούν, π.χ., τζιν παντελόνι». Ο όρος του παιχνιδιού είναι ότι κανένας δεν πρέπει να καθίσει στη θέση όπου ήταν πριν. Συνεχίσουμε ζητώντας να αλλάξουν θέση «όσοι φορούν γυαλιά», «όσοι έχουν ξανθά μαλλιά», «όσοι αντιπαθούν τα μαθηματικά», «όσοι γεννήθηκαν στην Αθήνα» κ.λπ.

Μετά από λίγο αφαιρούμε από τον κύκλο μία καρέκλα. Κάποιο παιδί θα μείνει όρθιο στο κέντρο του κύκλου και αυτό θα συνεχίσει το παιχνίδι, προσπαθώντας με τις οδηγίες του να σηκώσει τους άλλους, ώστε να καθίσει αυτό. Αφού παίξουμε το παιχνίδι κάμποση ώρα βάζουμε πίσω την καρέκλα που λείπει και ζητάμε από τα παιδιά να καθίσουν.

Ανοίγουμε συζήτηση, ρωτώντας: Ποια είναι τα κοινά χαρακτηριστικά της ομάδας μας; Π.χ., σε ποια οδηγία σηκώθηκαν όλοι; Σε τι μπορεί να μοιάζουν οι άνθρωποι; Ποια είναι τα θετικά στοιχεία στο να έχουμε κοινά χαρακτηριστικά; Υπάρχουν αρνητικά στο να έχουμε μόνο κοινά χαρακτηριστικά; Τι είδους διαφορές μπορεί να έχουν οι άνθρωποι μεταξύ τους; (σωματικά χαρακτηριστικά, γλώσσα, ηλικία, φύλο κ.λπ.). Πρόκειται πάντα για διαφορές που φαίνονται; Π.χ., οι απόψεις, τα συναισθήματα κλπ. δε φαίνονται. Πώς αντιμετωπίζουν οι άνθρωποι συνήθως τη διαφορετικότητα; (Mας φοβίζει; Μάς θυμώνει;).

## Εναλλακτικές δραστηριότητες για σπάσιμο του πάγου και για χωρισμό ομάδων Σπάσιμο πάγου

Α. Η ομάδα χωρίζεται σε ζευγάρια. Τα δύο άτομα που αποτελούν ζευγάρι κάθονται

αντικριστά. Ο ένας κάνει κινήσεις που αναπαριστούν μια δραστηριότητα, καθημερινή στιγμή ή συναισθήματα, ενώ ο άλλος τις μιμείται σαν «καθρέφτης». Π.χ. είμαστε αγουροξυπνημένοι, έχουμε αποτύχει σε κάποιο διαγώνισμα, ετοιμαζόμαστε για ραντεβού κ.λπ.

Δίνουμε σε κάθε παιδί ένα αντίγραφο του παρακάτω καταλόγου. Τα παιδιά ψάχνουν να βρουν κάποιο άλλο που ταιριάζει σε μια από τις καταστάσεις του καταλόγου (θα τον διαμορφώσετε σε λίστα), γράφουν το όνομά του δίπλα στο αντίστοιχο χαρακτηριστικό και προχωρούν στο επόμενο. Ο κατάλογος μπορεί να είναι ο εξής: Βρείτε κάποιον που:

1. Έχει το ίδιο χρώμα μάτια με εσάς 2. Έχει γεννηθεί τον ίδιο μήνα με εσάς 3. Γράφει με το ίδιο χέρι που γράφετε και εσείς 4. Έχει κατοικίδιο 5. Αθλείται 6. Του/της αρέσει να παίζει σκάκι 7. Φοράει το ίδιο χρώμα κάλτσες με εσάς 8. Το όνομά του/της έχει τον ίδιο αριθμό γραμμάτων με το δικό σας 9. Του/της αρέσει ο χορός 10. Του/της αρέσει η σοκολάτα 11. Ζει κοντά στη θάλασσα 12. Του/της αρέσουν τα ταξίδια 13. Παίζει κάποιο μουσικό όργανο 14. Του/της αρέσει το βουνό 15. Διαβάζει εξωσχολικά βιβλία.

Β. «Αγγίξτε κάτι μπλε» (ή κάποιο άλλο χρώμα ή αντικείμενο). Τα παιδιά πρέπει να αγγίξουν κάτι μπλε σε κάποιο άλλο μέλος, στο χέρι του, στο πρόσωπό του κ.λπ. Συνεχίζει με εντολές όπως: «Αγγίξτε ένα βραχιόλι, αγγίξτε ένα μαύρο παπούτσι…», οι οποίες εξασφαλίζουν φυσική επαφή.

Γ. Επειδή τα παιδιά, παρόλο που είναι χρόνια στην ίδια τάξη, δεν γνωρίζονται καλά μεταξύ τους, ενθαρρύνουμε την, εις βάθος, γνωριμία με την παρακάτω δραστηριότητα. Αν τα παιδιά γνωρίσουν καλύτερα το ένα στον άλλο και δεθούν μεταξύ τους, μειώνονται οι πιθανότητες να εκφοβίσουν ή να ασκήσουν οποιαδήποτε μορφή βίας, το ένα στο άλλο.

Χωρίζουμε την τάξη σε ζευγάρια, τα οποία βρίσκουν ένα χώρο όπου μπορούν να συζητήσουν. Για πέντε λεπτά μιλάει το ένα στο άλλο για τον εαυτό του. Στη συνέχεια το κάθε ζευγάρι παιδιών προσπαθεί να θυμηθεί όσο το δυνατόν περισσότερες πληροφορίες το ένα για το άλλο και να συστήσει το ένα στο άλλο στην ολομέλεια που ακολουθεί.

## Χωρισμός ομάδων: Οι σπάγκοι

Τα παιδιά κάθονται σε κύκλο. Στο έδαφος, στο κέντρο του κύκλου, σκορπάμε κομμάτια σπάγκου, τόσα όσα τα παιδιά. Τα κομμάτια του σπάγκου είναι κομμένα σε διαφορετικά μήκη. Η ποικιλία του μήκους είναι ανάλογη με τον αριθμό των παιδιών που θέλουμε να έχει κάθε ομάδα. Για παράδειγμα αν η τάξη έχει 15 παιδιά και θέλουμε τρεις πενταμελείς ομάδες, κόβουμε πέντε κομμάτια σπάγκου με μήκος 10 εκ., πέντε με μήκος 15 εκ. και πέντε με μήκος 20 εκ. Κάθε μέλος διαλέγει ένα σπάγκο και ψάχνει να βρει τα υπόλοιπα παιδιά που κρατούν σπάγκο ο οποίος έχει το ίδιο μήκος με τον δικό τους.

## Κλείσιμο

Στο τέλος κάθε εργαστηρίου ζητάμε από τα παιδιά να το αξιολογήσουν. Ρωτάμε: Τι σας άρεσε περισσότερο από αυτά που κάναμε σήμερα, τι δε σας άρεσε ή τι σας δυσκόλεψε; Εκφράζουμε κι εμείς τη δική μας άποψη, σκέψη, συναίσθημα. Εναλλακτικά, σε κύκλο αναφέρουν ένα συναίσθημα.

## Εργαστήριο 2ο

Μορφές βίας

Σωματική Βία: Συμβαίνει όταν ένας/μία μαθητής/τρια επιτίθεται και χτυπά με χέρια ή/και πόδια έναν/μία άλλον/η συμμαθητή/τριά του.

Λεκτική Βία: Συμβαίνει όταν ένα παιδί επιτίθεται φωνάζοντας, βρίζοντας και προσβάλλοντας ένα άλλο παιδί.

Συναισθηματική/Ψυχολογική Βία: Στην περίπτωση αυτή, ένα παιδί λέει ψέματα και κουτσομπολεύει ένα άλλο παιδί, με σκοπό να τον κάνει να αισθανθεί άσχημα ή να μην τον κάνουν παρέα οι άλλοι/ες συμμαθητές/τριές του.

Κοινωνικός Αποκλεισμός: Στην περίπτωση αυτή, ένας/μία μαθητής/τρια βγάζει από την παρέα έναν/μία συμμαθητή/τριά του συχνά λέγοντάς του: «Δεν σε έχω φίλο». Μπορεί να λέει και ψέματα ή να κάνει κουτσομπολιά, για να πετύχει τον σκοπό του.

Ηλεκτρονική Βία: Στην περίπτωση αυτή, ένας/μία μαθητής/τρια χρησιμοποιεί ένα κινητό τηλέφωνο ή κάποιο site όπως το Facebook και κάνει ανώνυμα τηλέφωνα, ή αφήνει μηνύματα, ή γράφει κουτσομπολιά για κάποιον/α συμμαθητή/τριά, με σκοπό να τον/την φέρει σε δύσκολη θέση.

## Εργαστήριο 5ο

Πώς μπορούμε να βρούμε το παιδί που συχνά εκφοβίζεται; Μπορεί να είναι το παιδί του διπλανού θρανίου, εκείνο το λιγομίλητο και απόμακρο παιδί που μόλις ήρθε με μετεγγραφή από άλλο σχολείο και δεν έχει ακόμα εγκλιματιστεί στον νέο σχολικό χώρο. Το παιδί που είναι σιωπηρό, που περνάει απαρατήρητο, σχεδόν αόρατο.

Μπορεί να μεταφέρει ενδοοικογενειακά προβλήματα και συγκρούσεις στο σχολείο. Ίσως να μην μπορεί να τις εξωτερικεύσει, να μιλήσει σε κάποιον/α συμμαθητή/τριά του/της ή στη δασκάλα ή τον δάσκαλό του και για τον λόγο αυτόν να είναι αμίλητο, απόμακρο και να γίνεται στόχος πιο εύκολα από τα υπόλοιπα παιδιά (περισσότερα στο [Φάκελος υλικού για μαθητές, σελ. 29)](https://docplayer.gr/11459046-Fakelos-ylikoy-gia-mathites-dimotiko-sholeio.html).