## Φιλοσοφία – Σκοπιμότητα προγράμματος

Ο εκφοβισμός και η βία στο σχολείο αποτελούν ένα διαχρονικό και παγκόσμιο κοινωνικό πρόβλημα που επηρεάζει την ψυχική υγεία ενός μεγάλου ποσοστού παιδιών και εφήβων, με σοβαρές επιπτώσεις τόσο στην ψυχοσυναισθηματική τους ανάπτυξη όσο και στη διαδικασία της μάθησης. Για να επιλυθεί, απαιτείται η ενημέρωση και ευαισθητοποίηση όλων των μελών της σχολικής κοινότητας (παιδιών, γονέων, εκπαιδευτικών), προκειμένου να αναπτυχθεί μια κουλτούρα αποδοχής και σεβασμού.

Είναι απαραίτητο, από το νηπιαγωγείο, κιόλας, τα παιδιά να εμπλέκονται σε προληπτικά προγράμματα που θα οδηγήσουν στη σταδιακή μείωση του φαινομένου αλλά και σε προγράμματα που τα εξοικειώνουν με αξίες, όπως η συμπερίληψη, η αποδοχή της διαφορετικότητας, ο σεβασμός των άλλων κ.λπ. και ενισχύουν την αυτοεκτίμηση, την ενσυναίσθηση και την κοινωνικοποίησή τους.

Αυτός είναι και ο βασικός σκοπός του συγκεκριμένου προγράμματος. Να εμπλέξει τους/τις μαθητές/τριες με ένα υπαρκτό και σοβαρό κοινωνικό θέμα, να τους/τις βοηθήσει να αναπτύξουν κοινωνικές δεξιότητες, να εκφράσουν τα συναισθήματά τους και να αναπτύξουν αυτοπεποίθηση. Να τους δώσει την ευκαιρία να συμμετάσχουν σε βιωματικές και διερευνητικές δραστηριότητες που τους προκαλούν ευχαρίστηση αλλά, ταυτόχρονα, καλλιεργούν δεξιότητες ζωής και μαθαίνουν ν’ αντιμετωπίζουν ικανοποιητικά τις συγκρούσεις και να διευθετούν αποτελεσματικά τα προβλήματα που προκύπτουν.

Στόχος, επίσης, είναι να ενισχυθεί η αλληλεπίδραση μεταξύ τους ώστε να μπορούν να «βλέπουν» την οπτική ενός άλλου προσώπου (ενσυναίσθηση) και, στην πορεία, να μπορούν να κατανοήσουν σε βάθος τις σκέψεις, τα συναισθήματα και τις προθέσεις του.

Οι μαθητές/τριες θα διασαφηνίσουν τις έννοιες που σχετίζονται με το φαινόμενο (ορισμός, είδη εκφοβισμού, εμπλεκόμενοι κ.λπ.) και στη συνέχεια, θα προσπαθήσουν να αναλάβουν ενεργό ρόλο στην καταπολέμηση του φαινομένου, ενημερώνοντας και ευαισθητοποιώντας όλη τη σχολική κοινότητα και προσπαθώντας να μετασχηματίσουν τη στάση και τη συμπεριφορά τους.

Έμφαση δίνεται και στην ανάπτυξη φιλικών σχέσεων μεταξύ τους, καθώς βοηθάει τα παιδιά να χτίσουν μια ολοκληρωμένη προσωπικότητα με αυτοπεποίθηση και υγιείς διαπροσωπικές σχέσεις, οι οποίες λειτουργούν προστατευτικά και υποστηρικτικά.